Elektr energiyasi iste’molini hisobga olish va nazorat qilish tizimini takomillashtirishga doir qo‘shimcha chora-tadbirlar to‘g‘risida

O‘zbekiston Respublikasi Prezidentining “Iqtisodiyotning real sektori korxonalarini qo‘llab-quvvatlash, ularning barqaror ishlashini ta’minlash va eksport potensialini ko‘paytirish chora-tadbirlari dasturi to‘g‘risida” 2008-yil 28-noyabrdagi PF-4058-son Farmonini bajarish yuzasidan, shuningdek xo‘jalik yurituvchi subyektlar, shaharlar va qishloqlar iste’molchilari tomonidan elektr energiyasi iste’molini hisobga olish va nazorat qilish tizimini takomillashtirish maqsadida Vazirlar Mahkamasi qaror qiladi:
 1. “O‘zbekenergo” DAK tomonidan:
 “O‘zbekenergo” DAK korxonalarida, Toshkent viloyatining Angren shahrida va Toshkent shahrining ayrim tumanlarida Elektr energiyasi iste’molini hisobga olish va nazorat qilishning avtomatlashtirilgan tizimini sinab ko‘rish bo‘yicha boshlang‘ich loyihalar amalga oshirilayotganligi;
 “O‘zbekenergo” DAKda Elektr energiyasi iste’molini hisobga olish va nazorat qilishning avtomatlashtirilgan tizimini joriy etish” investitsiya loyihasi ishlab chiqilayotganligi ma’lumot uchun qabul qilinsin.
 3. “O‘zbekenergo” davlat-aksiyadorlik kompaniyasi Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, vazirliklar va idoralar, shuningdek boshqa manfaatdor tashkilotlar bilan birgalikda har yili aniq muddatlarini, moliyalashtirish manbalarini va mas’ul shaxslarni ko‘rsatgan holda, elektr energiyasini hisobga olishning elektron priborlari va apparat komplekslarini joriy etishning hududiy hamda tarmoq jadvallarini ishlab chiqsin va tasdiqlasin.
 4. Quyidagilarga:
 “O‘zbekenergo” DAK va Qoraqalpog‘iston Respublikasi Vazirlar Kengashi raislari, viloyatlar va Toshkent shahar hokimlari, O‘zbekiston Respublikasi Elektr energetikada nazorat bo‘yicha davlat inspeksiyasi, vazirliklar va idoralar, xo‘jalik yurituvchi subyektlar rahbarlari zimmasiga — Elektr energiyasi iste’molini hisobga olish va nazorat qilishning avtomatlashtirilgan tizimini joriy etish doirasida elektron hisobga olish priborlarini o‘rnatishning tasdiqlangan jadvallari so‘zsiz bajarilishi yuzasidan;
 “O‘zbekenergo” DAK raisi zimmasiga — Elektr energiyasi iste’molini hisobga olish va nazorat qilishning avtomatlashtirilgan tizimini ko‘rsatkichlarning noto‘g‘ri hisoblanishidan va axborotlardan ruxsatsiz foydalanishdan himoya qilishni ta’minlash yuzasidan shaxsan javobgarlik yuklansin.
 5. Belgilab qo‘yilsinki:
 Elektr energiyasi iste’molini hisobga olish va nazorat qilishning avtomatlashtirilgan tizimiga ulangan iste’molchilarga elektr energiyasi yetkazib berish oldindan to‘langan haq doirasida elektr ta’minoti bo‘yicha ikki tomonlama shartnoma asosida amalga oshiriladi.
 6. “O‘zbekenergo” DAK O‘zbekiston Respublikasi Elektr energetikada nazorat bo‘yicha davlat inspeksiyasi, Davlat arxitektura va qurilish qo‘mitasi, boshqa manfaatdor vazirliklar va idoralar, xo‘jalik yurituvchi subyektlar bilan birgalikda 2009-yil 1-iyuldan boshlab barpo etilgan qurilish obyektlarining ular elektr energiyasini hisobga olishning zamonaviy elektron priborlari va apparat komplekslari bilan jihozlangan taqdirda qabul qilib olinishini ta’minlasin.
 7. “O‘zbekenergo” DAK, vazirliklar va idoralar, xo‘jalik yurituvchi subyektlar 2009-yil 1-iyuldan boshlab:
 2009-2010-yillarda yangidan barpo etilayotgan obyektlarning Elektr energiyasi iste’molini hisobga olish va nazorat qilishning avtomatlashtirilgan tizimiga mos keladigan elektr energiyasini hisobga olishning elektron priborlari bilan jihozlanishini hamda 750 kVA va undan yuqori quvvatga ulangan ishlayotgan elektr ta’minoti obyektlarida ko‘p funksiyali elektron hisoblash priborlari joriy etilishini;
 2009 — 2011-yillarda yangidan barpo etilayotgan obyektlarning Elektr energiyasi iste’molini hisobga olish va nazorat qilishning avtomatlashtirilgan tizimiga mos keladigan elektr energiyasini hisobga olish priborlari bilan jihozlanishini va xo‘jalik yurituvchi subyektlarning ishlayotgan elektr ta’minoti obyektlarida elektr energiyasini hisobga olishning elektron priborlari joriy etilishini;
 Elektr energiyasi iste’molini hisobga olish va nazorat qilishning avtomatlashtirilgan tizimini ko‘rsatkichlarning noto‘g‘ri hisoblanishidan va axborotlardan ruxsatsiz foydalanishdan kompleks himoya qilishni ta’minlasinlar, bunda inson omili ta’siri mumkin qadar kamaytirilishini nazarda tutsinlar.
 8. “O‘zbekenergo” DAK:
 2009-yil 1-iyulgacha bo‘lgan muddatda “O‘zbekenergo” DAKda Elektr energiyasi iste’molini hisobga olish va nazorat qilishning avtomatlashtirilgan tizimini joriy etish” investitsiya loyihasini aniq texnik-iqtisodiy parametrlar hamda elektr energiyasini hisobga olishning elektron priborlariga va apparat komplekslariga nisbatan zarur talablar bilan birga ishlab chiqish tugallanishini ta’minlasin;
 joriy etilayotgan Elektr energiyasi iste’molini hisobga olish va nazorat qilishning avtomatlashtirilgan tizimi doirasida ma’lumotlarni uzatish, yig‘ish, qayta ishlash va saqlash tartibotlari birxillashtirilishini ta’minlasin;
 mamlakatimizdagi va xorijiy yetakchi ekspertlarni Elektr energiyasi iste’molini hisobga olish va nazorat qilishning avtomatlashtirilgan tizimini ko‘rsatkichlarning noto‘g‘ri hisoblanishidan va ruxsatsiz foydalanishdan himoya qilish bo‘yicha kompleks yechimlarni ishlab chiqish uchun jalb etsin;
 “Elektr energiyasi iste’molini hisobga olish va nazorat qilishning avtomatlashtirilgan tizimini joriy etish” investitsiya dasturini bir bosqichda, ularni turli toifadagi obyektlarda qo‘llanish uchun namunaviy yechimlarni ishlab chiqqan holda amalga oshirsin;
 2018-yil 1-yanvardan boshlab, belgilangan talablarga muvofiq bo‘lgan elektr energiyasini hisobga olishning elektron priborlari va apparat komplekslarini o‘rnatmagan iste’molchilarga — xo‘jalik yurituvchi subyektlarga elektr energiyasi yetkazib bermasin.
 9. O‘zbekiston milliy teleradiokompaniyasi, O‘zbekiston matbuot va axborot agentligi “O‘zbekenergo” DAK, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda ushbu qaror qoidalarining amalga oshirilishini ommaviy axborot vositalarida muntazam ravishda yoritib borsinlar.
 10. “O‘zbekenergo” DAK, O‘zbekiston Respublikasi Elektr energetikada nazorat bo‘yicha davlat inspeksiyasi, Davlat arxitektura va qurilish qo‘mitasi Adliya vazirligi, boshqa manfaatdor vazirliklar va idoralar bilan birgalikda bir oy muddatda:
 qonun hujjatlariga ushbu qarordan kelib chiqadigan o‘zgartirishlar va qo‘shimchalar kiritish bo‘yicha Vazirlar Mahkamasiga takliflar kiritsinlar;
 idoraviy normativ-huquqiy hujjatlarni ushbu qarorga muvofiqlashtirsinlar.
 11. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov va O‘zbekiston Respublikasi Bosh vazirining o‘rinbosari E.R. Shaismatov zimmasiga yuklansin.